|  |
| --- |
| **DOKUMENT ZA INTERNETSKO SAVJETOVANJE**  |
| **ŽUPANIJSKA RAZVOJNA STRATEGIJA VIROVITIČKO-PODRAVSKE ŽUPANIJE ZA RAZDOBLJE DO KRAJA 2020. GODINE** |
| **VIROVITIČKO-PODRAVSKA ŽUPANIJA** |
| **Početak savjetovanja****3. svibnja 2019.** | **Završetak savjetovanja****3. lipnja 2019.** |

**RAZLOG DONOŠENJA**

|  |
| --- |
|  Županijska razvojna strategija Virovitičko-podravske županije za razdoblje do kraja 2020. godine temeljni je strateški planski dokument u kojem su određeni glavni ciljevi i prioriteti razvoja Virovitičko-podravske županije (dalje u tekstu: Županija). Na temelju tih ciljeva i prioriteta razvojni projekti s područja Županije naći će svoje uporište u ovom strateškom dokumentu te će svojom realizacijom doprinijeti ostvarenju ovdje postavljene vizije.Strategija je izrađena sukladno Smjernicama za izradu županijskih razvojnih strategija, praćenje i vrednovanje njihove provedbe koje je propisalo Ministarstvo regionalnoga razvoja i fondova Europske unije (rujan 2015. godine) i sukladno Zakonu o regionalnom razvoju Republike Hrvatske (NN 147/14) i Zakonu o izmjenama i dopunama Zakona o regionalnom razvoju Republike Hrvatske (NN 123/17).Zajedničkim radom stručnjaka iz različitih područja i svih zainteresiranih skupina pripremljena je analiza stanja koja sadrži ključne pokazatelje vezano za položaj Županije i njene prirodne potencijale, demografsku sliku, gospodarstvo, stanje u prostoru i okolišu, društveni razvoj te institucionalni okvir. Također, definirana je i vizija razvoja Županije u kojoj su sadržane potrebe i nastojanja stanovnika za boljom budućnošću i svekolikim napretkom do kraja 2020. godine. Glavna je svrha ove analize omogućiti kompletan uvid u društveno-ekonomski razvoj Virovitičko-podravske županije, njezinih razvojnih snaga, ali i slabosti te uočenih razvojnih tendencija i potencijala.Analize navedenog su bazirane na statističkoj analizi podataka prikupljenih iz različitih službenih dokumentacijskih izvora. Rezultati su ukazali da Županija raspolaže ključnim resursima, prije svega naslijeđenom i stvorenom imovinom (vode, šume i okoliš, vrijednosti prirodne, povijesne i kulturne baštine, a koji su preduvjeti razvoju različitih oblika turizma i na njima podržanih djelatnosti). Tu je i kvalitetno poljoprivredno zemljište i minerali koji pogoduju razvoju poljoprivredne proizvodnje. Još uvijek je, unatoč određenim razvojnim problemima, razvijena prehrambena i drvna industrija. Ipak, ključni je razvojni potencijal Županije i dalje njezino stanovništvo.Međutim, analiza je pokazala negativne trendove u demografiji, lošiji stupanj obrazovanosti u usporedbi s Republikom Hrvatskom, manju poduzetničku aktivnost, dok su sve veća ulaganja u nova znanja preduvjet za gospodarski napredak na području tehnologije i inovacija na području Županije.Županija definitivno ima preduvjete za razvoj. Hoće li ih realizirati i ostvariti pozitivne razvojne pomake te preokrenuti nepovoljne u povoljne razvojne tendencije i time ubrzati svoj društveno-ekonomski razvoj, ovisi o tome koliko posvećeno, odgovorno, motivirano, konzistentno i skladno u tom procesu budu sudjelovali svi subjekti regionalnoga razvoja, odnosno koliko uspješno budu obrazovne institucije, gospodarstvo, regionalna samouprava i lokalne uprave te javnost znanje i inovacije stavljali u funkciju održivog razvoja i socijalne ekologije. |

Pozivamo predstavnike zainteresirane javnosti da najkasnije do 3. lipnja 2019. godine dostave svoje komentare na Županijsku razvojnu strategiju Virovitičko-podravske županije za razdoblje do kraja 2020. godine putem OBRASCA za savjetovanje na e-mail: sanja.sudar@vpz.hr

Po završetku savjetovanja, svi pristigli komentari bit će javno dostupni na internetskoj stranici Virovitičko-podravske županije te priloženi uz prijedlog akta o kojem će raspravljati Županijska skupština Virovitičko-podravske županije.

Ukoliko ne želite da Vaš komentar bude javno objavljen, molimo Vas da to jasno istaknete pri dostavi obrasca.

Zahvaljujemo na doprinosu u izradi što kvalitetnije Županijske razvojne strategije Virovitičko-podravske županije za razdoblje do kraja 2020. godine.